Sun International soek Steve nie by AIG-konserteSteve Hofmeyr. Foto: Facebook Die Afrikaans is Groot-konsertreeks by die Time Square Sun Arena in Pretoria is moontlik van volgende jaar af in gedrang nadat Sun International sy misnoeë oor Steve Hofmeyr se deelname daaraan te kenne gegee het. Die konserte vind vanjaar van 22 November tot 1 Desember in die Sun Arena by Time Square in Pretoria plaas. Sun International, wat Time Square besit, is egter ongelukkig oor Hofmeyr se deelname aan die konsertreeks. Anthony Leeming, uitvoerende hoof van Sun International, het in ŉ skrywe aan die organiseerders van Afrikaans is Groot (AIG) gesê Sun International word wetlik verplig om nog vanjaar se konserte by Time Square te huisves. “Op grond van regsadvies kan ons nie weier om die konsert aan te bied óf eis dat die organiseerders Steve Hofmeyr [van die lys van kunstenaars] verwyder nie. Die kontrakte is ongelukkig ŉ paar maande gelede reeds gesluit,” het Leeming gesê. Sun International het egter die organiseerders van AIG versoek om Hofmeyr se insluiting by die konserte te heroorweeg. AIG se organiseerders en Solidariteit Helpende Hand, AIG se gemeenskapsvennoot en amptelik begunstigde niewinsgewende organisasie, het vanoggend bevestig dat die konsertreeks vanjaar by Time Square voortgaan en dat Hofmeyr sal optree. Brendon Hargrove, uitvoerende vervaardiger van die AIG-vertonings, het gesê Sun International se uitlatings wys wel moontlike implikasies uit vir die toekomstige aanbieding van die vertonings aangesien dit sinspeel op die goedkeuring van inhoud en kunstenaars wat daar optree. Anthony Leeming Leeming het gesê terwyl Sun International glo in die regte van alle mense om hul spesifieke kultuur te vier, is hul oortuiging dat sulke vierings nie Suid-Afrikaners moet verdeel nie. “Nadat ons ons wetlike verpligting nagekom het, sal ons voortaan stappe doen om te verseker dat ons groter oorsig het oor die keuse van kunstenaars by geleenthede wat by ons lokale aangebied word ten einde die waardes wat in ons Suid-Afrikaanse Grondwet vervat is, te beskerm.” Volgens Hargrove het gesprekke tussen die organiseerders van AIG en Sun International plaasgevind wat tot positiewe en gemoedelike oplossings gelei het. Hargrove het bevestig dat die organiseerders en Sun International die kaartjiekopers se belange eerste gestel het. ŉ Herrie het vroeër vanjaar om die AIG-vertonings losgebars toe talle borge onttrek het weens Hofmeyr se deelname aan die konsertreeks. Toyota Suid-Afrika en MTN het hul borgskappe onttrek en Media24 het aangekondig dat hy nie by vanjaar se konsertreeks betrokke sal wees nie. Pick n Pay en Land Rover het in Maart 2015 ook hul borgskappe aan AIG onttrek. Steve Hofmeyr, Barry Pretorius, vervaardiger en regisseur van AIG, en Ernst Vorster vroeër vanjaar tydens ‘n mediakonferensie oor AIG. Ernst Vorster, adjunk- uitvoerende hoof van Helpende Hand, sê AIG was en sal nooit ŉ platform vir politieke agendas wees nie. “Daar was nog nooit enige politieke agendas vanaf die verhoog, rakende die bemarkingsinisiatiewe of selfs deur een kunstenaar in die naam van AIG gedryf nie; die organiseerders sal dit nooit toelaat nie. “Ons mag nie toelaat dat die verdorwe sin van politieke korrektheid AIG en die Afrikaanse kultuur gyselaar hou nie. Die inhoud van die vertonings, die kunstenaars wat daar optree en die bemarking rakende die inisiatief sal altyd getuig daarvan dat AIG ontstaan het uit ŉ gees van trots vir die Afrikaanse taal en kultuur. Daarom het dié handelsmerk ŉ kontrak met die publiek om hierdie gees uit te brei en ŉ kulturele ervaring van wêreldgehalte te gee, in Afrikaans,” het Vorster gesê. Die organiseerders van AIG en Helpende Hand het ook bevestig dat AIG as korporatiewe en kulturele instelling altyd verbind sal wees tot die behoud van alle mense se regte, geen rassediskriminasie sal duld nie en die behoud van elke persoon se menswaardigheid sal bevorder. “Hierin was AIG ŉ uitstaande voorbeeld die afgelope 12 jaar en die produksie se keuse van kunstenaars, musiek en inhoud getuig van respek vir alle Suid-Afrikaners,” het Hargrove gesê. Steve Hofmeyr by Afrikaans is Groot. (Foto: Afrikaans is Groot/Facebook) Volgens Vorster het die dinamiek in die aanbieding van die AIG-vertonings met insette van die publiek en korporatiewe borge ŉ drastiese verskil gemaak sedert die begin van die #JouAiG-veldtog op 28 Maart vanjaar. Die veldtog is ŉ inisiatief wat deur die organiseerders en kunstenaars van AIG saam met Helpende Hand gesteun word. Die mikpunte behels om die publiek as individue, groepe of ondernemings die geleentheid te bied om as amptelike hoofborg van dié konsert in te tree ten einde die organiseerders en kunstenaars se konstitusionele reg te beskerm om hul kultuur sonder benadeling te beoefen, asook die kreatiewe inhoud van die vertonings sonder inmenging te bepaal. “Die Afrikaanse publiek en die korporatiewe sektor het betrokke geraak en besluit om hierdie volkskat van ons kultuurgemeenskap te bewaar. Daarom is dit vir ons moontlik om vanjaar met AIG voort te gaan. Lede van die publiek bly die hoofborg van AIG en ons tree in hul belange op.”